CELEX: 32017R0781
Language: lv
Date: 2017-05-05 00:00:00
Title: Komisijas Īstenošanas regula (ES) 2017/781 (2017. gada 5. maijs), ar ko atsauc darbīgās vielas metilnonilketona apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011 (Dokuments attiecas uz EEZ. )

6.5.2017   
            
            
               LV
            
            
               Eiropas Savienības Oficiālais Vēstnesis
            
            
               L 118/1
            
         KOMISIJAS ĪSTENOŠANAS REGULA (ES) 2017/781
   (2017. gada 5. maijs),
   ar ko atsauc darbīgās vielas metilnonilketona apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
   tā kā:
   
               (1)
            
            
               Ar Komisijas Direktīvu 2008/127/EK (2) darbīgā viela metilnonilketons tika iekļauta Padomes Direktīvas 91/414/EEK (3) I pielikumā. Komisijas Īstenošanas regula (ES) Nr. 608/2012 (4) paredz, ka pieteikuma iesniedzējs, pēc kura pieprasījuma metilnonilketons tika iekļauts, sniedz papildu apstiprinošu informāciju par a) specifikāciju attiecībā uz materiālu, kam pārbaudīta toksikoloģiskā iedarbība uz zīdītājiem, un ekotoksikoloģiskajiem pētījumiem, b) specifikāciju un atbilstošiem partijas datiem un apstiprinātām analīzes metodēm, c) atbilstošu šīs vielas novērtējumu par minētās vielas apriti un uzvedību un varbūtējiem pārveidošanās produktiem vidē un d) risku attiecībā uz ūdenī un augsnē dzīvojošiem organismiem. Par a) un b) punktu šī informācija bija jāiesniedz līdz 2013. gada 30. aprīlim, bet par c) un d) punktu līdz 2015. gada 31. decembrim.
            
         
               (2)
            
            
               Darbīgās vielas, kas iekļautas Direktīvas 91/414/EEK I pielikumā, ir uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Komisijas Īstenošanas regulas (ES) Nr. 540/2011 (5) pielikuma A daļā.
            
         
               (3)
            
            
               Pieteikuma iesniedzējs līdz 2015. gada 31. decembrim neiesniedza apstiprinošu informāciju par 1. apsvēruma c) un d) punktu. Turklāt pieteikuma iesniedzējs neatbildēja uz Komisijas vēstuli, kas dotu tam iespēju izskaidrot savu nostāju, pirms tiek pieņemts lēmums par šīs vielas atsaukšanu.
            
         
               (4)
            
            
               Tādēļ ir lietderīgi atsaukt metilnonilketona apstiprinājumu.
            
         
               (5)
            
            
               Tāpēc Īstenošanas regulas (ES) Nr. 540/2011 pielikums būtu attiecīgi jāgroza.
            
         
               (6)
            
            
               Dalībvalstīm būtu jādod laiks, lai atsauktu atļaujas augu aizsardzības līdzekļiem, kas satur šo darbīgo vielu. Ir lietderīgi ierobežot maksimālo pagarinājuma periodu, ko saskaņā ar Regulas (EK) Nr. 1107/2009 46. pantu dalībvalstis var piešķirt attiecībā uz augu aizsardzības līdzekļiem, kas satur šo darbīgo vielu.
            
         
               (7)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Apstiprinājuma atsaukšana
   Darbīgās vielas metilnonilketona apstiprinājums tiek atsaukts.
   2. pants
   Grozījumi Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikuma A daļā svītro 238. rindu par metilnonilketonu.
   3. pants
   Pārejas pasākumi
   Dalībvalstis vēlākais līdz 2017. gada 26. augustam atsauc spēkā esošās atļaujas metilnonilketonu saturošiem augu aizsardzības līdzekļiem.
   4. pants
   Pagarinājuma periods
   Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2018. gada 26. augustā.
   5. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 5. maijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2008. gada 18. decembra Direktīva 2008/127/EK, ar ko groza Padomes Direktīvu 91/414/EEK, lai tajā iekļautu vairākas darbīgās vielas (OV L 344, 20.12.2008., 89. lpp.).
   
      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (4)  Komisijas 2012. gada 6. jūlija Īstenošanas regula (ES) Nr. 608/2012, ar ko groza Īstenošanas regulu (ES) Nr. 540/2011 attiecībā uz darbīgo vielu – denatonija benzoāta, metilnonilketona un augu eļļu/krūzmētras eļļas – apstiprināšanas nosacījumiem (OV L 177, 7.7.2012., 19. lpp.).
   
      (5)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).